<classify> KATIKA jitihada za kupunguza ajali za barabarani, Wizara ya Mambo ya Ndani iko katika mchakato wa kuangalia upya sheria za usalama barabarani kwa lengo la kuziongezea ukali, ili kukabiliana na watumiaji wa vyombo vya moto wanaovunja sheria hiyo. Kwa mujibu wa wizara hiyo, ipo haja ya kuunda sheria ambayo mtuhumiwa yeyote wa uvunjifu wa sheria za barabarani akikamatwa atiwe kwanza mahabusu na kuburuzwa mahakamani tofauti na sasa. Aidha, wizara hiyo imesema kuna haja ya kuendelea kutoa elimu ya usalama barabarani na matumizi sahihi barabara ili kupunguza ajali zinazosababisha ulemavu na vifo kwa watu wasio na hatia nchini. Hayo yalisemwa na Naibu Waziri wa Mambo ya Ndani ya Nchi, Hamad Masauni, wakati wa kuhitimisha mafunzo ya usalama barabarani na utoaji zawadi kwa wanafunzi na shule za msingi zilizoshinda michoro yenye ujumbe wa usalama barabarani visiwani Zanzibar. Katika zawadi hizo, Shule ya Msingi Mkunazini imepata kitita cha Sh milioni nne kutoka kampuni ya mafuta ya Puma Tanzania baada ya kuibuka mshindi wa kwanza. Shindano hilo limefadhiliwa na kampuni hiyo na ni mara ya kwanza zawadi kutolewa visiwani humo. Akizungumzia masuala ya usalama barabarani, Masauni alisema wizara hiyo itazingalia upya sheria za usalama barabarani ili kuziongezea ukali kukabiliana na vyombo vya moto hususan madereva wa bodaboda ambao wengi wamekuwa wakivunja sheria na kusababisha ajali zinazoweza kuepukika.Kuna umuhimu mkubwa wa jamii yetu ya Watanzania kwa upande wa Bara na Visiwani kuendelea kupatiwa elimu inayohusu usalama barabarani pamoja na matumizi sahihi ya barabara. Hivyo nitumie nafasi hii kuipongeza kampuni ya Puma Tanzania kwa uamuzi wake wa kutoa elimu hii ambapo kwa hapa Zanzibar shule tano za msingi zimepata elimu hiyo, alisema. Alisema kutolewa kwa elimu ya usalama barabarani kwa wanafunzi kutasaidia kuokoa maisha yao kwa kuwaepusha na ajali kwani watakuwa na uelewa mzuri wa kutumia barabara. Alisema moja ya mikakati ya serikali katika kukabiliana na ajali za barabarani ni kusimamia ipasavyo sheria zilizopo na kuanzisha mchakato wa kupitia upya sheria za usalama barabarani. Ajali za barabarani zimeendelea kupungua siku hadi siku, lakini bado kuna changamoto ya baadhi ya watumiaji wa vyombo vya moto na hasa waendesha bodaboda kukiuka sheria za barabarani. Wizara imeamua kuwa atakayekamatwa kwa kuvunja sheria za usalama barabarani ni lazima awekwe mahabusu na kisha apelekwe mahakamani ili sheria ichukua nafasi yake. Wanavunja sheria kwa kuamini sio kali sasa tutawadhibiti ipasavyo ili waheshimu sheria zilizopo, alisema. Awali, Mkurugenzi Mtendaji wa Puma Energy Tanzania, Dominic Dhanan, alisema elimu ya usalama barabarani imetolewa kwa shule tano za msingi za Zanzibar. Tumekutana hapa kwa ajili ya kutoa zawadi kwa wanafunzi wa shule za msingi walioshinda shindano la michoro ya usalama barabarani kwa mwaka 2019 kisiwani Zanzibar. Tukio hili la utoaji zawadi linahitismisha programu iliyofanywa na kampuni ya Puma kwa ushirikiano na shirika lisilo la kiserikali la Amend kupitia New vision Consortium Trainers ya Zanzibar kutoa elimu ya usalama barabarani, alisema. Dhanan alisema programu hiyo ilihusisha mafunzo kuhusu usalama barabarani yaliyotolewa katika shule za msingi Mwembeshauri, Kisiwandui, Jangombe, Nyerere na Mkunazini.Wanafunzi wasiopungua 6,500 wamapeta elimu hiyo ambayo imekwenda sambamba na uchoraji wa michoro inayohamasisha matumizi sahihi ya barabarani na kufuata sheria zilizopo,alisema. Kwa upande wake, mwanafunzi wa shule ya msingi Mkunazini ambaye ameibuka ushindi wa kwanza kwa mchoro bora wenye ujumbe wa usalama barabarani, Raya Zuberi Hemed, aliishuku kampuni ya Puma kwa kutoa elimu hiyo na kuahidi atakuwa balozi wa kueleza matumizi sahihi ya alama za barabarani.  <topic>: kitaifa 